Matematik- og hverdagsord (Lærervejledning)

Formål:

De udvalgte ord i øvelsen har både en betydning inden for det matematiske felt og i hverdagssproget. Formålet er derfor, at eleverne bliver opmærksomme på, at nogle ord fra det matematiske fagsprog også bliver brugt i hverdagen, og omvendt, men de har forskellige betydninger. Øvelsen giver dog mulighed for en snak om, at nogle matematikord måske alligevel har en betydning, der ikke ligger så langt væk fra den hyppigste almene betydning, fx ordet *rod*, som jo peger på et tal, der er grundlæggende, et fundament, som en trærod også er.

Forberedelse:

Brikkerne kan med fordel printes ud, sådan at målordene har én farve papir, og de andre (kort, hvor der står enten ”matematik” eller ”hverdag”) har en anden farve. Brikkerne klippes derefter ud (lamineres evt. først)

Opgaven kræver din fulde opmærksomhed. Til gengæld er det muligt at sidde med op til ca. 8 elever samlet om den, og helst rundt om et bord.

Forløb:

1. På midten af bordet ligger to bunker kort: En bunke med målordene og en bunke med kort, der har betegnelserne hverdagsord eller matematikord. Sidstnævnte bunke er godt blandet.
2. Eleverne skal nu på skift trække et kort fra *hver* bunke.
3. Herefter forklarer eleven betydningen af målordet med udgangspunkt i, om ordet er et matematik- eller et hverdagsord.

Hvis eleven ikke kan svare, styrer du, hvem der må komme med et bud. Det kan fx være den, der sidder til højre for eleven.

Tip:

* To teams kan spille mod hinanden, sådan at det ene team trækker kort fra de to bunker, og det andet team skal løse opgaven. Hvis teamet løser opgaven tilfredsstillende, udløser det et point. Spillet kræver gode samarbejdsevner, da teamet nemt kan tabe points, hvis en enkelt elev er for hurtig til at komme med et (forkert) svar. Du er dommer.
* Ordene lagres dybere, hvis det tilføjes som en del af øvelsen, at eleverne på tavlen skal tegne ordets betydning som enten matematikord eller hverdagsord. Nogle ord vil være sværere end andre, fx *vis, plan* og *potens*. Bemærk, at ordet potens bl.a. betyder ”kraft/styrke”. Du kan opfordre eleverne til at bruge Den Danske Ordbog, hvis de er i tvivl om betydningen af ord. Alternativt kan du tage nogle af de svære ord fra.